Pilato gikud Herode ginwang’u ngo kosa iwi Yesu | Kwo pa Yesu\nWIC MI 128\nPilato gikud Herode ceke ginwang’u Yesu umbe ku kosa\nPILATO GIKUD HERODE GING’IYO I LEMBE PA YESU\nYesu umung’o ngo nyanok de ni Pilato nia andha etie Ubimo. Re enyutho nia Ker pare utie ngo jadhu ker mi Roma, eyero kumae: “Ker para en e mi ng’ombuni ngo: tek Ker para en e mi ng’ombuni, kuno di jumiru para gikiedo, kara ku jumia ni Juyahudi: ento kawono Ker para en e ma keni ngo.” (Yohana 18:36) Andha, Yesu utie ku Ker, re Kerne tie ngo mi ng’om maeni.\nPilato ujik ungo keno, epenje kumae: “Kara in i ubimo?” Yesu ugam unyutho ni Pilato nia eno re m’efoeyero wec ma tap, pieno edwoko ire kumae: “Iyero dhe nia an a ubimo. Junyola pi maeni, man abino i ng’om de pi maeni, kara anyuth pi lemandha. Ku ba dhanu ceke ma mi lemandha winjo dwanda.”​—Yohana 18:37.\nNindo moko iwang’e, Yesu ular uyero ni Thoma kumae: “An a yo ku lemandha, ku kwo de.” Kawoni Pilato de udaru winjo ku ithe nia thelembe m’uketho Yesu ubino i ng’om utie nituco pi “lemandha,” asagane lemandha iwi Ker pare. Ma jiji mbe, Yesu ukeco nicero bang’ lemandha kadok jubinege anega de. Pilato ugam upenje kumae: “Lemandha en e ang’o?” Re emito ngo ewinj lembe mange. Enwang’u nia lembe m’edaru winjo eno ci, copo konye nipoko lembe iwi Yesu.​—Yohana 14:6; 18:38.\nPilato ugam uai kud i kabedo pare, ewok ibang’ udul ma gini woko. E eyero ni julam ma dongo ku dhanu ma gitie kugi kumae: “Anwang’u dubo ngo i ng’atu maeni.” Copere saa m’ebeyero wec maeno, Yesu ucungo i ng’ete. E kwinyo uopo i udul dhanu pi wec pa Pilato, pieno gikok kumae: “Ethubo i dhanu, eponjo cil i Yahudi ceke, ugambre i Galilaya cil kakeni.”​—Luka 23:4, 5.\nAdote mi ndra mi Juyahudi ucikere niwang’u i Pilato lii. Kinde ma julam ma dongo man judongo m’ikind dhanu gibemediri nikok, Pilato upenjo Yesu kumae: “Iwinjo min lembe dupa ma giyero i kumi no ngo?” (Matayo 27:13) Yesu uculo ngo lembe moko acel de. Adote maeno mi ndra uyengo ngo kume nyanok de; eno uketho i Pilato uwang’ lii.\nJuyahudi giwacu nia Yesu ucaku ponjo ‘niai i Galilaya.’ Nikum wec maeno, Pilato ugam ung’eyo nia kara Yesu utie dhanu mi Galilaya. Eno uketho Pilato unwang’u thelembe m’ecopo mwony ko kud ikum ng’ololembe pa Yesu. Nwang’u i rundi maeno, Herode Antipa (ma wod Herode Madit) re m’utie jabim mi Galilaya, man kawoni ebenwang’ere i Yerusalem pi Kadhukuwijo. E Pilato ugam uoro Yesu ibang’ Herode. Herode Antipa nini re m’uketho juthumo wi Yohana ma Jababutisi. Ing’eye kinde m’ewinjo nia Yesu ubetimo udu dupa, cwinye ubino dieng’ nia nyo Yohana re m’ucer ku kind ju m’utho.​—Luka 9:7-9.\nKawoni anyong’a ubenego Herode nia ebineno Yesu. Ebemito enene, ungo ma nia kara ekonye kunoke kara eng’ei nia nyo adote ma jubeketho iwie utie andha kunoke ngo. Ento ebemito pare enen Yesu anena kende man ‘ebegeno ya ebineno musana moko m’utimbre ni kume.’ (Luka 23:8) Re Yesu utimo ngo lembe ma Herode ubino kuro. Kinde ma Herode ubepenje, ebedo ling’. Lembuno uturo cwiny Herode magwei, uketho en kud askari pare ceke gicaku ‘ning’alu’ Yesu. (Luka 23:11) Gironye bende ku kendi maber man gicaye. E ing’eye Herode uoro Yesu udok ibang’ Pilato. Nwang’u iwang’e Herode giku Pilato gibino ku kwor ikindgi, re kawoni gidoko jurimo mandha.\nKinde ma Yesu udwogo, Pilato ugam ucoko julam ma dongo, jubim mi Juyahudi, man udul dhanu, ewacu igi kumae: “An, m’aluro i lembe pare i vutwu, anwang’u dubo ngo i ng’atu maeni pi gin maeno ma wudote pire: ungo, kadok Herode: kum edwoke i bang’wa; man nen, etimo gin moko ngo m’uromo ku tho. Ka kumeno abifode man abigonye.”​—Luka 23:14-16.\nPilato ubemito dit nia nwang’u egony Yesu, pilembe enyang’ nia kumira re m’uketho julam gikele i bang’e. E nyanok eni, lembe mange utundo m’uketho Pilato unwang’u nia ukwayu egonye. Kinde ma fodi etie iwi kom pare mi pokolembe, dhaku pare uoro ire kwenda mae: “kud irodhri i lembe pa ng’atu ma pwe; kum asendra ku giki dupa tin ku wang’ lek i kume [ecicopere nia lekne uai ibang’ Mungu].”​—Matayo 27:19.\nDong’ Pilato bitimo nenedi pi nigonyo ng’atu maeno m’enwang’u dubo umbe iwie?\nYesu ukoro “lemandha” iwi bimobim pare nenedi?\nPilato unyang’ nia Yesu utie ng’a? Udul dhanu utimo ang’o, man Pilato udok utimo ang’o?\nPirang’o anyong’a unego Herode Antipa kinde m’ewinjo nia ebineno kum Yesu? Man ewok etimo ang’o i kume?\nPirang’o Pilato umito egony Yesu?